Menntaskóli Borgarfjarðar settur í fyrsta sinn Menntaskóli Borgarfjarðar verður settur í fyrsta sinn við hátíðlega athöfn í Skallagrímsgarði í Borgarnesi klukkan 16 í dag . Hefst athöfnin með ávarpi Þorgerðar Katrínar Gunnarsdóttur , menntamálaráðherra . Síðan taka til máls Björn Bjarki Þorsteinsson , forseti sveitarstjórnar Borgarbyggðar , Torfi Jóhannesson , formaður stjórnar skólans og Gísli Kjartansson , sparisjóðsstjóri Sparisjóðs Mýrasýslu . Þá mun skólameistari flytja setningarræðu og setja skólann í fyrsta sinn . Auk nemenda og starfsfólks verður fjöldi boðsgesta við athöfnina en einnig eru allir hluthafar og almenningur hvattir til að koma í Skallagrímsgarð . Að athöfn lokinni verður gengið til Safnahússins þar sem skólinn mun hefja starfssemi . Öllum viðstöddum er boðið að koma og skoða kennsluhúsnæðið og teikningar af nýja skólahúsinu og þiggja kaffiveitingar .